Charles Ammi Cutter
Store norske leksikon,Kunst og estetikk,Kulturinstitusjoner,Bibliotek
Charles Ammi Cutter var en amerikansk bibliotekar. Han var bibliotekar ved Boston Athenaeum i perioden 1869–1893, og ved Forbes-biblioteket i Northampton, Massachusetts i 1894–1903.
Cutters trykte alfabetiske katalog over samlingene ved Boston Athenaeum omfatter omkring 90 000 innførsler (1874–1882). På grunnlag av dette arbeidet publiserte han sine Rules for a Dictionary Catalogue (1875, 4. utgave 1904) og et klassifikasjonsystem, kalt expansive classification. Systemet er ikke lenger i bruk. Cutter var en av initiativtagerne til opprettelsen av American Library Association i 1876.